La presència territorial de l'Administració de la Generalitat de Catalunya ha de respondre a la realitat territorial del país i a la proximitat als ciutadans, que són els receptors dels serveis públics.
Les característiques de les comarques de l'Ebre, que les configura com una àrea susceptible de ser considerada per part del Govern de la Generalitat de manera específica respecte de la presència de l'Administració de la Generalitat en el territori, aconsella modificar l'actual configuració territorial d'aquesta Administració, en el sentit de crear una delegació territorial del Govern de la Generalitat específica que abasti territorialment aquestes comarques per tal de garantir una gestió coordinada i eficaç dels assumptes que les afecten i que són competència de la Generalitat de Catalunya.
A l'empara de la Llei 1/1995, de 16 de març, per la qual s'aprova el Pla territorial general de Catalunya, es va procedir a elaborar un Pla territorial parcial per a les Terres de l'Ebre, que es troba en la fase final de la seva tramitació i que establirà el model territorial propi de la Terres de l'Ebre.
Aquest fet reforça la necessitat que el Govern disposi d'una estructura administrativa específica per a aquestes comarques.
Aquest Decret s'emmarca dins les previsions dels articles 18 i 19 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.
L'entrada en vigor d'aquest Decret obligarà a reestructurar les unitats dels departaments de l'Administració de la Generalitat, de manera que els departaments que no tinguin una estructura territorial específica per a les Terres de l'Ebre hauran de revisar la seva estructura territorial.
En aquest sentit, la disposició final 1 del Decret ja fa una previsió sobre l'adequació de l'estructura territorial dels departaments de l'Administració de la Generalitat a la nova realitat organitzativa derivada d'aquest Decret.
De conformitat amb les previsions de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya;
A proposta del conseller en cap i d'acord amb el Govern,
Creació i abast de la Delegació Territorial del Govern de la Generalitat a les Terres de l'Ebre
Es crea la Delegació del Govern de la Generalitat a les Terres de l'Ebre, l'abast territorial de la qual serà el de les comarques del Baix Ebre, el Montsià, la Terra Alta i la Ribera d'Ebre.
La Delegació del Govern de la Generalitat a les Terres de l'Ebre tindrà la seva seu a la ciutat de Tortosa.
La Delegació del Govern de la Generalitat a les Terres de l'Ebre resta adscrita a la Secretaria del Govern del Departament de la Presidència.
Delegat territorial del Govern de la Generalitat a les Terres de l'Ebre
4.1 Al capdavant de la Delegació del Govern de la Generalitat per a les Terres de l'Ebre hi haurà un delegat amb rang orgànic de director general.
4.2 El delegat del Govern de la Generalitat per a les Terres de l'Ebre serà nomenat i separat del càrrec per decret del Govern.
Funcions del delegat territorial del Govern de la Generalitat a les Terres de l'Ebre
Correspon al delegat territorial a les Terres de l'Ebre, dins del seu àmbit territorial, les funcions de representació, d'informació i de coordinació del Govern de la Generalitat que preveu el Decret 280/1986, de 9 de setembre, de creació de les delegacions territorials del Govern de la Generalitat i totes les funcions que la resta de la normativa vigent atribueix als delegats territorials del Govern de la Generalitat.
Estructura de la Delegació Territorial del Govern de la Generalitat a les Terres de l'Ebre
6.1 La Delegació Territorial del Govern de la Generalitat a les Terres de l'Ebre s'estructura en els òrgans actius següents:
a) La Subdirecció General de Governació i Relacions Institucionals, amb les funcions i la dependència que preveu l'article 37 del Decret 184/2000, de 29 de maig, de reestructuració del Departament de la Presidència.
b) La Subdirecció General d'Administració de Seguretat, amb les funcions i la dependència que preveu l'article 4 del Decret 57/2000, de 8 de febrer, de reestructuració del Departament de la Presidència i del Departament d'Interior.
c) El Servei Territorial del Joc i d'Espectacles, amb les funcions i la dependència que preveu l'article 10 del Decret 226/1991, de 14 d'octubre, pel qual es modifica la regulació de l'exercici de les competències de la Generalitat en matèria de jocs i espectacles i es reestructura la Direcció General del Joc i d'Espectacles i el Servei d'Inspecció del Joc i d'Espectacles.
d) La Secretaria de la Delegació Territorial, amb les funcions que preveu l'article 2 del Decret 525/1983, de 8 de novembre.
6.2 De la Subdirecció General de Governació i Relacions Institucionals depenen el Servei Territorial d'Administració Local, el coordinador territorial del Pla únic d'obres i serveis, el delegat de l'Escola d'Administració Pública de Catalunya i l'Assessoria Jurídica, aquesta última en els termes que preveu l'article 18 del Decret 257/1997, de 30 de setembre, pel qual s'aprova el reglament dels serveis jurídics de la Generalitat de Catalunya.
Tots aquests òrgans i llocs de treball tenen les funcions que les disposicions vigents preveuen per idèntics òrgans i llocs de la resta de delegacions territorials del Govern de la Generalitat.
La Delegació Territorial del Govern de la Generalitat a Tarragona donarà suport tècnic i administratiu a la Delegació Territorial del Govern de la Generalitat a les Terres de l'Ebre fins que sigui operativa la seva estructura interna.
Queden derogades totes les disposicions d'igual o inferior rang que s'oposin al que estableix aquest Decret.
—1 Abans de l'1 de gener de 2002 s'han d'adoptar les disposicions reglamentàries adients per tal que els departaments de l'Administració de la Generalitat adeqüin la seva estructura territorial a la nova situació derivada de l'aplicació d'aquest Decret.
—2 Aquest Decret entrarà en vigor el mateix dia de la seva publicació al Diari Oficial de la Generalitat de Catalunya.